tartuNLP/wikipedia-smugri-20251201 huggingface dataset:
Äriplaan

Äriplaan (ingl.k. "business plan") on ametlik dokument, kus esitatakse ettevõtte ärilised eesmärgid, selgitused koos põhjendustega, miks usutakse, et need eesmärgid on saavutatavad ja tegevuskava nende eesmärkide saavutamiseks. Äriplaan võib sisaldada ka taustinformatsiooni organisatsiooni kohta. 
Äriplaan on majanduses äriidee teostamise kirjeldus, mille eesmärk on testida teoreetiliselt äriidee toimivust enne selle praktilist teostama asumist.
Äriplaani ülesehitus sõltub valdkonnast, ärikeskkonna tavadest ja doonororganisatsiooni nõuetest. Äriplaani koostamisel lähtutakse kahest peamisest printsiibist: olulisuse printsiip ja tervikliku kirjeldamise printsiip. Tervikliku kirjeldamise printsiip nõuab, et mistahes äridokumendi peatükk peab andma täieliku teabe, mis on vajalik peatüki sisu mõistmiseks: viited teistele äriplaani osadele on ebasoovitatavad, kordused soovitatavad.
Eestis on toetuste taotlemisel kasutusel neli äriplaani alust:
EAS äriplaani alus koos sinna juurde kuuluvate isegenereeruvate finantsprognoosidega on mõeldud alustavate ettevõtjate stardi- ja kasvutoetuse taotlemiseks EAS-st ning stardilaenu taotlemiseks KredExist.
Töötukassa äriplaani alust kasutatakse sellise äriplaani koostamiseks, millega soovitakse taotleda Töötukassast ettevõtluse alustamise toetust.
PRIA äriplaani alust kasutatakse erinevate Maaelu Arengukava toetuste taotlemisel.
Kodanikuühiskonna Sihtkapitali rakendatava äriplaani aluse keskmes on sotsiaalne ettevõtlus ja erinevalt eelpool kirjeldatud äriplaani alustest on see mõeldud kasutamiseks ühendustele.
Äriplaani sisukorra põhielemendid on
Äriplaani koostamine.
Äriplaani koostamise põhjuseks võivad olla näiteks ettevõtte sisemised vajadused (eesmärkide ja tegevuskava dokumenteerimine ja selle tutvustamine, tegevuse planeerimine), investorite kaasamine, laenuvõtmine ja toetuste taotlemine.
Äriplaan koostatakse valdavalt 3–5 aastaks. Samas sõltub valitud ajaperiood äriplaani sisust, eesmärgist ja kavandatava investeeringu elueast. Näiteks on mõistlik tööstuskinnisvara arendamisel koostada äriplaan 15–20 aastaks.
Äriplaan on konfidentsiaalne dokument. Selle tagamiseks kasutatakse sageli konfidentsiaalsuslepinguid. Toetuse taotlemisel on niisuguste lepingute rakendamine keeruline. Sellepärast on mõistlik ettevõtte ärisaladuse seisukohalt oluliste teemade käsitlemisel jääda mõistlikult ülevaatlikuks.
Mikro- ja väikeettevõtte äriplaani mõistlikuks pikkuseks on 15–25 lehekülge pluss lisad.
Nõo Püha Kolmainu kirik

Nõo Püha Kolmainu kirik on EAÕK haldusalasse kuuluv õigeusu kirik Nõo vallas Nõo alevikus.
Koguduse ajaloost.
Nõo kogudus asutati 1852. aastal eestlastest õigeusklikele, kes enne seda olid kuulunud Tartu Püha Georgi (Jüri) kogudusse. Teenistuseks kasutati üüriruume. 1890. aastal oli koguduses 525 ja 1938. aastal 160 liiget. 1962. aastal liitusid kogudusega äsja suletud Elva koguduse peamiselt venelastest liikmed. Tänapäeval kuulub kogudusse 40–60 liiget.
Nõo kirik.
Arhitektuuriliselt tähelepanuväärne, lääne pool kellatorniga, lubjatud maakividest ja punastest tellistest historitsistlik kirik valmis 1873. aastal. Nelitise kõrval on ristkülikukujuline apsiid ja nelitise kohal on kaheksatahuline paarisakendega tambuur suure sibulkupli ja nelja sibulpeadega nurgatorniga. Nõo kiriku sisearhitektuur on lihtne, historitsistlik kujusein-ikonostaas pärineb 19. sajandi lõpust.
Nõo Püha Kolmainu Kiriku juures tegutseb Nõo Püha Kolmainu kogudus.
Kärsa kirik

Kärsa õigeusu kirik on kirik Põlva maakonnas Põlva vallas Kärsa külas.
Maakivist kirik ehitati 1878. aastal. Kirikut kasutas (kuni sulgemiseni aastal 1964) Võnnu Kristuse Sündimise kogudus (ka Võnnu-Kärsa Kristuse Sündimise kogudus).
Praegu kuulub see kirik Eesti Metodisti Kiriku Kärsa kogudusele.
Kirik on 1999. aastast arhitektuurimälestisena riikliku kaitse all.
Mees lamas surnult

"Mees lamas surnult" on Ngaio Marshi 1934. aastal avaldatud kriminaalromaan, milles astub esmakordselt üles Scotland Yardi politseiinspektor Roderick Alleyn.
Eesti keeles ilmus teos 1995. aastal "Mirabilia" sarjas Maia Planhofi tõlkes.
1993. aastal valminud Suurbritannia telesarja "The Inspector Alleyn Mysteries" samanimelises jaos kehastab nimitegelast Patrick Malahide. Teistes osades William Simons (inspektor Fox), Belinda Lang (Agatha Troy) ja Tim Dutton (D.S. Bailey).
Marcus Kelch

Marcus Kelch (1712 – 1. juuni/12. juuni 1756 Türi) oli Eesti vaimulik.
Marcus Kelchi sünnikohana pakutakse nii Tallinna kui ka Tartut; isa oli Johann Gottfried Kelch (1685–1728), arvatavasti kroonik Christian Kelchi poeg. Ta oli detsembrist 1728 Tallinna Toomorbudekodu kasvandik, õppis Tallinna toomkoolis. Edasi õppis ta (koos venna Johannes Martinusega; immatrikuleeriti 20. mail 1735) Halle ülikoolis. Aastast 1736 oli ta Tallinna gümnaasiumis õpetaja (kolleeg). Ordineeriti 20. septembril/1. oktoobril 1738 õpetajaks.
Ta oli aastatel 1738–1756 (kutsuti 10. juulil/21. juulil 1738) Türi Püha Martini koguduse õpetaja.
Isiklikku.
Tema vanaisa Christian Kelch oli kroonik, Järva-Jaani ja Viru-Jaakobi koguduse õpetaja. Vend Michael Kelch oli Järva-Jaani ja Türi Püha Martini koguduse õpetaja. Tema tütre Johanna Juliana abikaasa Thomas Sabler, nagu ka tütrepoeg Georg Christian Sabler olid Haljala Püha Mauritiuse koguduse õpetajad.
Michael Kelch

Michael Kelch (1714 – 23. detsember 1772/3. jaanuar 1773 Türi) oli Eestimaa vaimulik.
Michael Kelchi sünnikoht arvatakse olevat Tallinn; isa oli Johann Gottfried Kelch (1685–1728), arvatavasti kroonik Christian Kelchi poeg. Ta oli 27. juunist 1733 Tallinna Toomorbudekodu kasvandik, läks aastal 1734 Rannu kihelkonna köstri ametisse. Edasi õppis ta (immatrikuleeriti 7. augustil 1741, oli kohal veel aastal 1744) Halle ülikoolis. Aastal 1744 sai ta Tallinna Toomorbudekodu rektoriks ("Rector Scholae ab urb"), oli aastast 1745 Tallinna toomkooli subkonrektor, aastast 1750 subrektor ja aastast 1752 konrektor; lisaks oli ta aastast 1750 Tallinna toomkiriku organist. 
Ordineeriti 4. mail/15. mail 1754 pastoriks. Ta oli aastatel 1754–1757 Järva-Jaani Ristija Johannese koguduse pastor ja aastatel 1757–1772 Türi Püha Martini koguduse pastor.
Isiklikku.
Tema vend Marcus Kelch oli enne teda Türi Püha Martini koguduse pastor. Nende vanaisa Christian Kelch oli kroonik, Järva-Jaani ja Viru-Jaakobi koguduse pastor.
Dominikaanlased

Dominikaanlased on Dominikaani Vabariigis elavad või sealt pärinevad inimesed. 2007. aastal hindas ÜRO sealse rahvaarvu suuruseks 9 760 000. CIA World Factbooki andmeil on 73% dominikaanlastest segaverelised, 16% valged ja 11% mustad.
Palju dominikaanlasi elab ka Ameerika Ühendriikides. Mujal sündinud New Yorgi elanike seas on dominikaanlased esikohal, samuti New Yorgi linnastus.
Johann Georg Tideböhl

Johann Georg Tideböhl (ka Johann Georg Tiedeböhl; 14. aprill 1711 Wolgast – 15. juuni 1756 Tallinn) oli Eestimaa vaimulik.
Ta õppis usuteadust (immatrikuleeriti 6. mail 1732, oli kohal veel aastal 1735) Jena ülikoolis. Sai Tallinna toomkooli subkonrektoriks aastal 1738 ja konrektoriks aastal 1740; ta oli veel toomkooli raamatukoguhoidja aastast 1739. Ordineeriti 13. veebruaril/24. veebruaril 1743 õpetajaks.
Ta oli aastatel 1743–1749 Tallinna Toompea saksa koguduse abiõpetaja, aastatel 1749–1756 oli ta (kutsuti 23. veebruaril/6. märtsil 1749) sama koguduse ülemõpetaja; lisaks oli ta 14. juunist/25. juunist 1743 Eestimaa provintsiaalkonsistooriumi assessor. Ametist tulenevalt pidi ta vastu seisma kõikidele sektidele ja fanaatikutele (saksa keeles "Schwärmer"), kelle all mõeldi eeskätt keelustatud hernhuutlust.
Isiklikku.
Vend, Karl Bogislaus Tideböhl (1719−1770) oli Tallinna toomkooli konrektor. Poeg Johann Christian Tideböhl (1741−1807) oli õuenõunik ja Tallinna rüütli- ja toomkooli professor ja direktor, poeg Georg Gottlieb Tideböhl (1751−1806) oli Tallinna rüütli- ja toomkoolii professor
Tema tütre Anna Dorothea (1747–1803) abikaasa Thomas Sabler oli Haljala Püha Mauritiuse koguduse õpetaja, teise tütre Beata Christina (1753–1811) abikaasa Friedrich Gustav Knüpffer oli Juuru Mihkli koguduse õpetaja.
Harris (perekonnanimi)

Harris on Briti päritolu perekonnanimi, mis tähendab 'Harry poeg'.
Uku Randmaa

Uku Randmaa (sündinud 6. veebruaril 1963) on soolopurjetaja, kes esimese eestlasena purjetas üksinda ümber maakera.
Purjejahil Temptation 3 (Hanse 430) seilav Uku Randmaa alustas teekonda 6. juunil 2010 ning lõpetas 12. juunil 2012. Ta veeteekond algas Tallinnast, jätkus purjetades ümber Islandi, Kanaaridelt ja Roheneemesaartelt üle Atlandi ookeani Panama kanalini, üle Vaikse ookeani, Fidži saartelt Austraalia põhjatipuni, Jõulusaarelt Kookossaarteni, üle India ookeani Hea Lootuse neemeni Aafrika lõunatipus ning sealt tagasi Roheneemesaartele, kus oli täistiiru lõpp. 
2018 osales rahvusvahelisel võistlusel GGR (Golden Globe Race) mille jooksul purjetas esimese eestlasena üksi ilma peatusteta ümber Hea Lootuse neeme, Leeuwini neeme ja Hoorni neeme, tulles võistlusel 17 osavõtja hulgas 3. kohale. Kogu võistlus kestis 252 päeva.
Eesti lipu all on ümber maailma purjetanud üksteist purjekat.
1973. aasta autoralli maailmameistrivõistlused

1973. aasta autoralli maailmameistrivõistlused olid autoralli maailmameistrivõistlused 1973. aastal.
Meeskondlikuks maailmameistriks tuli Alpine-Renault.
1974. aasta autoralli maailmameistrivõistlused

1974. aasta autoralli maailmameistrivõistlused olid autoralli maailmameistrivõistlused 1974. aastal.
Autotootjate maailmameistriks tuli Lancia. Kolm etappi (Monte Carlo, Rootsi ja Akropolise ralli) jäid pidamata naftakriisi tõttu.
Lampjalgsus

Lampjalgsus ehk lamppöidsus on inimese ortopeediline häire, mille korral jalalaba keskkoht ei asetse seismise ajal jalalaba ülejäänud osadest kõrgemal, vaid vastu maad.
Kindlakstegemine.
Lampjalgsust saab väga hästi kindlaks määrata paljajalu liiva peal käimisel tekkinud jalajälgedest. Kui jalajälg on ühtlaselt lame, on tegu lampjalaga. Kui jalalaba sisemine osa on liiva peal kõrgemal, siis ei ole need lampjalajäljed. Lampjalgsetel inimestel on ka iseloomulik varbad sissepoole käimine.
Ärahoidmine.
Inimestel, kellel on lampjalgsus, soovitatakse käia paljajalu kumerate kivide peal, et jalg läheks jälle õigesse asendisse.
Drive

"Drive" on 2011. aasta USA "neo-noir"'i draamafilm, mille lavastaja on Taani režissöör Nicolas Winding Refn. 
Peaosades on Ryan Gosling, Carey Mulligan, Bryan Cranston ja Albert Brooks.
Sisu.
Tal ei ole nime. Ta on lihtsalt "driver" ('sõidukijuht') (Ryan Gosling). Päeval juhib ta Hollywoodi filmides sõidukeid kaskadöörina, öösiti pisiröövide autojuhina. Salapärase mehe üksindus lõpeb, kui ta armub oma naabrisse, üksikema Irenesse (Carey Mulligan), kelle abikaasa kannab vanglas karistust. Kui viimane sealt vabaneb, hakkab teda ahistama kamp kurjategijaid: armunud "driver" üritab perekonda hävingust päästa.
Vladimir Tendrjakov

Vladimir Tendrjakov (vene keeles "Влади́мир Фёдорович Тендряко́в"; 5. detsember 1923 – 3. august 1984) oli nõukogude vene kirjanik. 
Kirjutas teravaid konflikte kujutava süžeega jutustusi tema kaasaegse vene elu vaimsetest-kõlbelistest probleemidest, nõukogude ühiskonna teravatest probleemidest ja elust maal. 
Pärast keskkooli lõpetamist 1941. aastal läks rindele ning sai Harkovi all haavata. On õppinud Kinematograafia- ja Kirjandusinstituudis. 1950. aastate algul töötas TASS-i toimetajana ja ajakirja Ogonjok kirjasaatjana. 1955. aastast elukutseline kirjanik. 
Tema näidendit "Koolilõpuöö" ("Ночь после выпуска", 1974) on Eestis lavastatud kahel korral: 1978. aastal Eesti NSV Riiklikus Noorsooteatris ja 2003. aastal Vanalinna Hariduskolleegiumi Gümnaasiumi teatriharu diplomietendusena (Lembit Peterson).
Kirjutas 1966. aastal alla 25 kirjale.
Erlend-Ferdinand Vennola

Erlend Ferdinand Vennola (sündinud 8. juulil 1981 Tallinnas) on eesti kirjanik ja kirjastaja. 
Tema ema on raamatukunstnik Irja Vennola (s 1941), kes on kujundanud muuhulgas kaaned poja raamatutele "Hõbepajud", "Raamatusse raiutud raev" ja "Koguja sündroom". Osa oma teostest on Erlend Ferdinand Vennola avaldanud Inga Vennola pseudonüümi all. 
Tema teoses kajastub mitmel pool autismiteema ("Minu veerandsada ehk Kuidas ma sõdisin saksa mundris NSV Liidu eest" ja "Nõnda kisendas Vaikus"), neist esimeses ka kujutlus transseksuaali elust, mistõttu avaldas ta selle romaani naisenime all.
Prohvet Kassanderi tõsieluline prototüüp on psühhiaater Anti Liiv (1946) romaanis "Minu veerandsada ehk Kuidas ma sõdisin saksa mundris NSV Liidu eest", doktor Jüri Ennet (1943) on romaani "Nõnda kisendas Vaikus ehk Kompetentsed kodumail" tegelaskuju püha Jüri prototüüp. 
Vennola oli 2006. aastal lõpetamas Tallinna Ülikooli, valminud oli bakalaureusetöö, kuid tegemata jäi üks aine. Ta jätkas kirjandusteaduse õppimist Avatud Ülikoolis, ent seal jäeti ta viimases aines arvestuseta. Seda tõlgendas ta õppejõud Jaan Lahe poolse diskrimineerimisena. Lugu on kirjas "Raamatusse raiutud raevus". 
Vennola vihkab roppusi ja rõvetsemist ning nende soosijaid, see avaldub ta teostes igal sammul, näiteks on "Raamatusse raiutud raevus" parodeeritud J. Randvere "Ruthi". Ta peab lubamatuks ropendajate ja rõvetsejate soosimist eesti kirjanduses, näiteks sattus ta psühhotrauma tõttu psühhiaatriahaiglasse pärast 2005. aastat, mil Romaanivõistluse võidutööks oli tunnistatud Sass Henno roppustest kubisev töö. Vennola esitas küsimuse: kas see ongi tulevane kirjanduslugu, mida kuulutatakse juba ette "klassikaks" (viide Priit Kruusi (1981-2018) arvamusele, et Henno teosest saab klassika. Vennola elueesmärk on maailmaparandamine ja võitlus puhta eesti keele nimel. 
1994. aastast kogub Vennola sportlaste autogramme, sellest hobist jutustab teos "Koguja sündroom".
Praktiskais Latvietis

Praktiskais Latvietis ('praktiline lätlane') on Riias ilmuv lätikeelne ajakiri, milles erinevate erialade spetsialistid annavad lugejatele nõu ja vastavad nende küsimustele.
Aastatel 1992–1999 oli ajakiri ajalehe Lauku Avīze lisa, alates 2000. aastast ilmub iseseisva väljaandena.
Ajakiri ilmub üks kord nädalas.
Astes

Astes ('sabad') on alates 2007. aastast Riias ilmuv lätikeelne lemmikloomateemaline ajakiri.
Kuni 2011. aastani ilmus ajakiri üks kord kuus, alates 2012. aastast üks kord kahe kuu jooksul.
BSD-litsents

BSD-litsents on tarkvaralitsents, mida algselt kasutati operatsioonisüsteemi BSD kaitsmiseks. 
BSD-litsentsideks kutsutakse ka modifitseeritud ja lihtsustatud variante algsest litsentsist.
BSD seab vähe piiranguid tarkvara ja selle lähtekoodi kasutamisele. BSD all olevat lähtekoodi kasutades või muutes ei ole kohustust seda vabalt levitada. Samuti võib muudetud tarkvarale rakendada teistsuguse litsentsi ning kasutada seda kommertstoodetes ning suletud lähtekoodiga tarkvaras tingimusel, et jääb alles tekst originaalautori autoriõiguse kohta ning tekst vastutuse ja garantii puudumise kohta. See on erinev GNU GPL-ist, mis ei luba kasutamist omanduslikus tarkvaras.
Tingimused.
Neljaosaline litsents (algne).
Algne litsents sisaldas tingimust, et tarkvara reklaamtekstides peab sisalduma allikale viitav lause: "This product includes software developed by the &lt;organization&gt;." See tekitas olukorra, kus eri asutuste/organisatsioonide loodud tarkvara kombineerimisel ühes tarkvaratootes pidi iga asutuse/organisatsiooni kohta välja kirjutama eraldi litsentsi.
Kolmeosaline litsents (uus ehk modifitseeritud).
22. juulil 1999 võeti litsentsist välja reklaamtekstide kohta käiv lause. Uus litsents sai ühilduvaks GPL-iga. OSI kinnitas selle vaba tarkvara litsentsiks.
Kaheosaline litsents (lihtsustatud või FreeBSD-litsents).
Kaheosaline BSD-litsents erineb kolmeosalisest selle poolest, et puudub tingimus, mille kohaselt ei tohi tuletatud toodete reklaamimisel kasutada algsete autorite nimesid ilma loata. Samuti lisati lause, mis selgitab, et toote autori vaated ei pruugi kokku langeda FreeBSD projekti omadega. Teised projektid, näiteks NetBSD, kasutavad samasugust litsentsi, kuid ilma viimase lauseta.
Nullosaline litsents.
BSD 0-osalisel litsentsil puuduvad lisaks tingimused autoriõiguse märgise ning litsentsi-, vastutuse- ja garantiialase teksti säilitamise kohta nii lähtekoodis kui ka kahendkoodis. 0-osaline litsents on efektiivselt avaliku omandi litsents. Litsentsi lõi Rob Landley, kes kasutas seda esimest korda Unixi käskustikus Toybox.
Tallinna Nikolai kabel

Balti jaama kabel oli õigeusu kiriku sakraalhoone Tallinna kesklinnas, Balti jaama peahoone vastas.
Kabel ehitati 1903. aastal insener A. Safronovi projekti järgi ja pühitseti 23. aprillil 1904 (vkj). Kabel allus Tallinna Nikolai kirikule ja oli pühitsetud pühale Nikolausele, teeliste pühakule. Enne kabeli ehitamist oli seal 1900. aastal püstitatud sammas püha Nikolai ikooniga.
Kabel lammutati 1920. aastate alguses.
Balti Laevastiku Suveteater

Balti Laevastiku Suveteater oli 1948. aastal Tallinnas Rannamäel ehitatud kerge konstruktsiooniga puidust (kino aparaadiruum oli kivist) teatrihoone Tallinnas baseerunud NSV Liidu merejõudude Punalipulise Balti laevastiku kultuurilis-meelelahutusürituste läbiviimiseks.
Hoone ehitati 60 päevaga. Teatri avamisel esines džässorkester Eddie Rosneri juhtimisel. Teatri repertuaaris olid algselt ette nähtud ainult külalisetendused. Etenduste vahel näidati suveteatris filme. Koos teatriga avati vabaõhu tantsupõrand ja kõlakoda, kus mängisid puhkpilli- ja džässiorkestrid.
Teater oli kasutusel teatri- ja kinosaalina kuni 1980. aastateni, hoone hävis 1997. aastal tulekahjus. Selles on filmitud osa "Lurichi" stseene. 
Hoone astmelist vundamenti kasutas suvel 2011 Teater NO99, rajades sellele üheks hooajaks Põhuteatri.
Baltvojenmorstroi

Baltvojenmorstroi (vene keeles Балтвоенморстрой) oli NSV Liidu Siseasjade Rahvakomissariaadi ja NSV Liidu Sõja- ja Mereväe Ettevõtete Ehitusministeeriumile allunud sõjaväeehitusettevõte aastatel 1944–1949.
NSV Liidu Riigikaitsekomitee määrusega 3. detsembrist 1944 ja NSV Liidu SARK-i käskkirjaga 14. detsembrist 1944 moodustati 1944. aasta detsembris Punalipulise Balti laevastiku mereväebaaside ning Tallinna ja Riia merekaitsepiirkondade rannakaitse taastamiseks ja ehitamiseks NSV Liidu SARK-i ehitusvalitsus Baltvojenmorstroi. SARK-i ehitusvalitsus Baltvojenmorstroi koosseisu kuulusid Tallinna, Riia ja Porkkala mereväebaasi ehitusvalitsused. 
Baltvojenmorstroile allusid Eestis: laevatehased, metsavarumiskontorid, Paldiski karjäär, Vasalemma karjäär, Lasnamäe karjäär ja Nõmme karjäär; kivipurustustehas, tuhakivide ja betoonplokkide tehas, puidutöötlemise kombinaat, sovhoosid ja ehituspataljonid.
Tööjõuna kasutas NSV Liidu SARK-i Baltvojenmorstroi Nõukogude võimu poolt sunnitööle rakendatud mobiliseeritud ja eritingimustel kinnipidamisasutustest GULAGist vabastatud eesti päritolu Saksa sõjaväes ja teistes relvaformeeringutes olnud isikuid ning Teises maailmasõjas vangi võetud Saksa sõjavange.
Baltvojenmorstroi koosseisu kuulusid üksikud sõjaväeehituspataljonid:
Karogs

Karogs ('lipp') oli kirjandus-, kunsti- ja kultuuriajakiri, mis ilmus Riias aastatel 1940–2010. Aastatel 1942–1943 ilmus ajakirja asemel Moskvas kolm samanimelist almanahhi.
Ajakiri ilmus üks kord kuus, 2010. aastal üks kord kahe kuu jooksul. 
Ajakirja viimane number ilmus 2010. aasta detsembris. Väljaande ilmumine lõppes majanduslike raskuste tõttu.
Bi-Ba-Bo

Bi-Ba-Bo oli kino Tallinnas Viru tänav 9/11 hoovipoolses tiivas, aastatel 1913–1944.
Kino rajati Viru tänav 9/11 hoones 1913. aastal kinona Saturn, 1919. aastast kandis nime Kaleva, 1924. aastast Faun, 1925. aastast Bi-Ba-Bo, 1932. aastast Capitol, 1934. aastast taas Bi-Ba-Bo.
1932. aastal tehti hoones arhitekt Eugen Habermanni kavade kohaselt ümberehitused, mille tulemusel suurenes kinosaalis istekohtade arv 500-ni.
1940. aastal kino natsionaliseeriti, Saksa okupatsiooni ajal oli kino Saksa sõjaväe kasutuses ("Soldatenkino").
Hoone hävines 21. septembril 1944 aastal.
Tallinna Börsikomitee

Tallinna Börsikomitee oli Tallinna Börsiseltsi juhtorgan, mis asutati 1872. aastal.
Algselt oli see börsioperatsioone reguleerinud ja kaupmeeste huve kaitsnud organisatsioon ning ka Eestimaa kubermanguvalitsuse juures toitlustuse ja kaubanduse alal tegutsenud nõuandeorgan.
Tallinna Börsikomitee juures tegutsesid kaubandusalaseid tüliküsimusi lahendanud arbitraažikomisjon, tööõigusega tegelenud vabrikuasjade sektsioon ja Tallinna pankade nõukogu.
Pärast Eesti iseseisvumist 1918. aastal kuulusid 1920. aastast Tallinna Börsikomitee pädevusse väliskaubanduse, valuutakursside, kaubahindade, tolli- sadama- ja liiklusolude ning kaubandusliku seadusloome küsimused. 
Pärast oli Tallinna Börsikomitee pädevuses fondi- ja kaubabörsi tegevus.
Tallinna Börsikomitee likvideeriti 1940. aastal Eesti NSV Rahvakomissaride Nõukogu määrusega, kuid tegelikult lõppes selle tegevus alles 1944. aastal.
Tallinna Külmhoone

Tallinna Külmhoone on 1951. aastal asutatud tootmis- ja teenindusettevõte (külmhoone).
2007. aasta mais lisati Tallinna Külmhoone AS-i nimesse Premia kui korporatiivkaubamärgi nimi ning ettevõtte nimeks sai Premia Tallinna Külmhoone AS.
Premia Tallinna Külmhoone AS peakontor ja külmladu asub Betooni tänav 4 ja jäätisevabrik Peterburi tee 42.
Ajalugu.
1951. aasta augustis avati Tallinnas, tollasel Leningradi maanteel, Tallinna Külmhoone. 1956. aastal ehitati Peterburi tee 42, seniste väikeste jäätisevabrikute asemele Tallinna üks suur ja tsentraalne Eesti NSV Liha- ja Piimatööstuse Ministeeriumi Tallinna Külmhoone nr. 1 jäätisevabrik. 
1991. aasta 15. jaanuaril Vabariigi Valitsuse määrusega asutati riigiettevõtte Tallinna Külmhoone. Tallinna Külmhoone erastati 1996. aastal.
Tallinna Külmhoone territooriumil asusid hooned: külmhoone tsehh 15 591 (pindala, m2), kontorihoone (4 446 m2), katlamaja pesumaja (744), autogaraaž (264), materjalide ladu (2 570), kompressoritsehh (1 250), juustuladu (437), jäätisevabrik (4 700), pumbajaam. Tallinna Külmhoone tütar- ja sidusettevõtted: AS Jäälill (jäätise ja pooltoodete müük, friikartulite ja külmutatud juurvilja müük), AS Tartu Jäälill (jäätise müük), AS Rakvere Jäälill (jäätise, külmutatud toidukaupade müük), AS Piimar (transpordi- ja laoteenused).
2018. aastal oli Premia Tallinna Külmhoone turuosatähtsus 42%.
Zīlīte

Zīlīte ('tihane') on Riias alates 1958. aastast ilmuv lätikeelne lasteajakiri.
Ajakiri ilmub üks kord kuus, 2012. aastal ilmus üks kord kahe kuu jooksul.
Stockemi raudteepeatus

 
Stockemi raudteepeatus on raudteepeatus raudteeliinil 162 (Namur–Sterpenich) Belgias Valloonias Luxembourgi provintsis Arloni vallas Stockemi külas. Naaberpeatused on Habay raudteepeatus ja Viville'i raudteepeatus.
Jaam avati 15. novembril 1881. 10. septembrist 1993 kuni 24. septembrini 1995 Stockemis reisijate pealetulekut ega mahaminekut ei olnud.
Kindralstaabi Akadeemia

Kindralstaabi Akadeemia nime all võidakse silmas pidada:
Arturo Vidal

Arturo Erasmo Vidal Pardo (sündinud 22. mail 1987 Santiagos) on Tšiili jalgpallur, poolkaitsja. Alates 2023. aasta juulist mängib ta Brasiilia kõrgliigaklubis Athletico Paranaense.
2016. aastal valiti ta Tšiili aasta jalgpalluriks.
Klubikarjäär.
Klubikarjääri alustas Vidal Tšiili pealinna klubis Colo-Colo, 2007. aastal aga kolis Saksamaa Bundesliga klubisse Leverkuseni Bayer. Bundesliga hooajal 2010–11 valiti ta hooaja sümboolsesse koosseisu.
2011. aastast mängis ta Itaalia klubis Torino Juventus ning tuli neljal korral Serie A meistriks. Hooajal 2012–13 valiti ta Juventuse hooaja parimaks mängijaks ning hooaegadel 2012–13 ja 2013–14 Serie A hooaja sümboolsesse koosseisu.
2015. aastast mängis ta Saksamaa Bundesliga klubis Müncheni Bayern, kellega tuli kolmel korral Saksamaa meistriks ning korra karikavõitjaks ja superkarikavõitjaks.
2018. aasta augustis sõlmis ta kolme aasta pikkuse lepingu Barcelonaga.
2020. aasta septembris liitus ta Milano Internazionalega. Hooajal 2020/21 tuli ta klubiga Itaalia meistriks.
2022. aasta juulis sõlmis ta 18 kuu pikkuse lepingu Brasiilia kõrgliigaklubiga Flamengo. Tema lepingu lõpetati osapoolte kokkuleppel 13. juulil 2023. Päev hiljem sõlmis ta kuni aasta lõpuni kehtiva lepingu Athletico Paranaensega.
Koondisekarjäär.
Vidal esindas Tšiilit alla 20-aastaste koondises 2007. aasta Lõuna-Ameerika juunioride meistrivõistlustel, kus ta oli kuue väravaga turniiri teine väravakütt. Ta viis meeskonna juunioride maailmameistrivõistlustele. Ta lõi neil võistlusel kaks väravat ja Tšiili võitis turniiril pronksmedali.
Debüüdi Tšiili rahvuskoondises tegi ta 2007. aastal sõprusmängus Venezuelaga. Esimese värava lõi ta rahvuskoondises 5. septembril 2009 MM-i valikmängus Venezuela vastu.
2011. aasta Copa América esimeses alagrupimängus 4. juulil lõi ta värava Mehhikole. Tšiili jõudis veerandfinaali, kus kaotati Venezueale ja langeti välja.
2015. aasta Copa América esimeses alagrupimängus 11. juunil lõi ta penaltist värava Ecuadorile. 15. juunil toiminud teises alagrupimängus Mehhikoga lõi ta kaks väravat, sealhulgas ühe penaltist. Tšiili jõudis lõpuks finaali, kus penaltiseerias alistati Argentina ja tuldi esimest korda Copa América võitjaks. Ta valiti ka turniiri sümboolsesse koosseisu.
2016. aasta Copa América Centenario teises alagrupimängus 10. juunil lõi ta kaks väravat Boliiviale, sealhulgas ühe penaltist. Finaalis kohtuti Argentinaga, keda taas penaltiseerias võideti; Vidal eksis penaltiseerias ainsa Tšiili mängijana. Ta valiti taas ka turniiri sümboolsesse koosseisu.
2017. aasta FIFA konföderatsioonide karika esimeses alagrupimängus 18. juunil lõi ta värava Kamerunile.
2019. aasta Copa Américal valiti ta turniiri sümboolsesse koosseisu.
Ta on esindanud Tšiilit koondises veel 2010. ja 2014. aasta maailmameistrivõistlustel.
Prangli lõuna (SÜD) tulepaak

Prangli lõuna (SÜD) tulepaak oli tulepaak Harjumaal Prangli vallas Prangli saarel.
Paak ehitati 1937. aastal. Paagi asukoha geograafilised koordinaadid on .
Värvimata raudbetoontorni kõrgus jalamist oli 19 meetrit ja tule kõrgus merepinnast oli 26 meetrit.
Paak õhiti 1944. aastal, 1954. aastal püstitati 1880 meetri kaugusele kagusse (141,5°) uus Prangli kagu tulepaak.
Olümpia (täpsustus)

Olümpia on Kreekas Elises asuv kultuskoht, kus peeti igal neljandal aastal ülekreekalisi olümpiamänge.
Selle järgi on nimetatud:
Kategooria (matemaatika)

Kategooria mõiste on matemaatikas üldistus samalaadsete matemaatiliste objektide vaheliste "morfismide" (hulkade kujutuste, topoloogiliste ruumide pidevate kujutuste, lineaarruumide lineaarkujutuste, rühmade homomorfismide jne) kompositsioonide algebralistest omadustest tingimustel, et on olemas samasusteisendused ning morfismide kogumid on kompositsiooni suhtes kinnised. 
Kategooria mõiste pärineb Samuel Eilenbergilt ja Saunders Mac Lane'ilt (1945), kes panid aluse kategooriateooriale.
Definitsioon.
Formaalselt koosneb iga kategooria formula_1 kahest klassist:
Nendest aksioomidest järeldub, et iga objekti korral on olemas samasusmorfism.
Kui formula_29, siis kirjutame formula_30 ja formula_31.
Väikesed ja lokaalselt väikesed kategooriad.
Kui vaadeldud objektide klassid ja morfismide klassid on hulgad, siis nimetame kategooriat väikeseks. On palju tähtsaid kategooriaid, mis ei ole väikesed. 
Kui iga kahe objekti formula_32 korral on klass formula_33 hulk, siis nimetame kategooriat lokaalselt väikeseks.
Need vanad armastuskirjad

"Need vanad armastuskirjad" on 1992. aastal valminud Eesti mängufilm, mis kujutab helilooja Raimond Valgre elu aastatel 1939–1949.
Film arvudes.
1992. aastal kogus film Eesti kinodes 58 100 vaatajat, olles sellega aasta vaadatuim film.
Dvigateli tööstuspark

Dvigateli tööstuspark on tööstuspark Tallinnas Lasnamäe linnaosas Suur-Sõjamäel. See paikneb Dvigateli tehase territooriumil ning piirneb lõunas Tallinna lennujaama ja põhjas Ülemiste raudteesõlmega.
Tööstuspargi kogupindala on 52 hektarit. Alal asub viis riikliku kaitse all olevat arhitektuurimälestist.
2014. aastal lammutati Suur-Sõjamäe tänava ääres asuva kunagise Dvigateli salajase metallitootmiskompleks, mille asemele rajati parkimisala laiendus, millega tekkis linnakusse juurde ligikaudu 200 uut parkimiskohta. Hoone ehitati ajavahemikul 1979–1983 ja Eesti NSV ajal asus seal Dvigateli sõjatehase salajane metallitööstus, majal puudusid näiteks lennujaama poole aknad. Peale taasiseseisvumist kasutati ruume peamiselt laopinnana, möödunud aasta augustist seisis hoone tühjana, hoone oli 5-korruseline, 30 meetrit pikk.
Tiit Roosmaa

 
Tiit Roosmaa (14. veebruar 1955 Tartu – 7. oktoober 2024 Tartu) oli eesti infotehnoloog.
Elulugu.
Tiit Roosmaa oli teenistujate poeg.
Lõpetas 1973 Tallinna 2. Keskkooli, 1978 Tartu Riikliku Ülikooli matemaatika erialal ja 1983 samas aspirantuuri; tehnikakandidaat (1987, Küberneetika Instituut), väitekiri "Разработка и применение базы знаний в системах анализа естественноязыковых текстов". Oli 1978–1980 TRÜ tehisintellekti labori vaneminsener ja nooremteadur, 1984–1988 programmeerimise kateedri assistent, 1988–1989 vanemõpetaja, 1989–1993 dotsent. Aastast 1993 Tartu Ülikooli arvutiteaduse instituudi dotsent, aastast 2003 sama instituudi juhataja, aastast 1989 matemaatikateaduskonna prodekaan. Aastatel 2011–2016 oli ta Eesti Infotehnoloogia Kolledži rektor. 
Teadustöö.
Uurimisvaldkond: tehisintellekt ja arvutilingvistika. Üle 40 teaduspublikatsiooni.
Komandandi aed

Komandandi aed on haljasala Tallinna kesklinnas Toompea nõlval, Komandandi tee ja Lühikese jala vahel, mis piirneb idaosas Tallinna linnamüüriga, mille taha jääb teine haljasala Taani kuninga aed. 
Linnamüürist jäävad Komandandi aia äärde Kiek in de Kök, Neitsitorn ja Tallitorn. Komandandi aia pindala on ligikaudu 1,2 ha.
Haljasala rajati 1820. aastail, algselt oli aia kirdeosas viljapuuaed. 1864. aastast kuni 20. sajandi alguseni oli aed Tallinna Toompea Kaarli koguduse valduses.
Park on nime saanud selle lääneküljel Toompea tänava ja Komandandi tee nurgal asuva Tallinna komandandimaja järgi.
Aias paikneb Ellen Kolgi dolomiitskulptuur "Aadam ja Eva".
Maarkedal

Maarkedal on peamiselt hollandikeelse elanikkonnaga vald Belgias Flandria piirkonnas Ida-Flandria provintsis. 
Asulad.
Haldusreformi järel jaguneb Maarkedal järgmisteks asulateks, küladeks, osavaldadeks ja piirkondadeks:
Stekene

Stekene on hollandikeelne vald Belgias Flandria piirkonnas Ida-Flandria provintsis.
Asulad.
Stekene jaguneb järgmisteks asulateks, küladeks, osavaldadeks ja piirkondadeks:
Temse

Temse on hollandikeelne vald Belgias Flandria piirkonnas Ida-Flandria provintsis. 
Esimesed kirjalikud ülestähendused asula kohta pärinevad aastast 770. 18. sajandil hakati seal õlut pruulima.
Asulad.
1977. aasta haldusreformi järel jaguneb Temse järgmisteks asulateks, küladeks, osavaldadeks ja piirkondadeks:
Dénes Kőnig

Dénes Kőnig (21. september 1884 Budapest – 19. oktoober 1944 Budapest) oli juudi päritolu Ungari matemaatik. Ta kirjutas esimese graafiteooria alase monograafia, mis anti tõlgituna inglise keelde välja veel rohkem kui pool sajandit hiljem.
Kőnig sündis Budapestis matemaatiku Gyula Kőnigi pojana. Aastal 1907 omandas ta doktorikraadi ja ühines Budapesti Tehnilise Kõrgkooli matemaatikateaduskonnaga. Üks Kőnigi õpilasi oli Paul Erdős, kes esmakursuslasena lahendas ühe Kőnigi probleemi. Täisprofessoriks sai Dénes Kőnig 1935. aastal.
Dénes Kőnig oli oma isa monograafia "Loogika, aritmeetika ja hulgateooria alused" toimetaja.
Ta sooritas enesetapu Budapestis 1944. aastal toimunud juudivastase pogrommi ajal.
Alates 2007. aastast antakse SIAMi (Society for Industrial and Applied Mathematics) poolt välja Dénes Kőnigi nimelist preemiat.
Nevele

Nevele on peamiselt hollandikeelse elanikkonnaga vald Belgias Flandria piirkonnas Ida-Flandria provintsis.
Asulad.
Nevele jaguneb järgmisteks asulateks, küladeks, osavaldadeks ja piirkondadeks:
Muutumispiirkond

Funktsiooni muutumispiirkond on funktsiooni väärtuste hulk ehk selle määramispiirkonna kujutis. Funktsiooni "f" muutumispiirkonda tähistatakse Im("f").
Näide.
Reaalmuutuja funktsiooni "f"("x") = "x"2 muutumispiirkond ei sisalda negatiivseid arve ja on seega kõigi mittenegatiivsete reaalarvude hulk.
Hilda Doolittle

Hilda Doolittle, kirjanikunimega H.D. (10. september 1886 Pennsylvania – 27. september 1961 Zürich), oli Ameerika Ühendriikide luuletaja, romaani- ja memuaarikirjanik. Ta on 20. sajandi alguse avangardse luuletajate liikumise imažismi üks esindajatest koos Ezra Poundi ja Richard Aldingtoniga. Imažistlik mudel põhineb rütmidel, tavakeele selgusel ja luuletaja vabadusel valida teemasid oma äranägemise järgi. H.D. hilisem kirjatöö arenes välja just sellest esteetikast, kombineerides seda naistekeskse versiooniga modernismist.
H.D. sündis Ameerika Ühendriikides Pennsylvanias ja kolis 1911. aastal Londonisse, kus ta avaldatud teosed tõid talle keskse rolli alanud imažistide liikumises. Karimasmaatilise figuurina pälvis H.D. modernistliku luuletaja Ezra Poundi toetuse, kes planeeris ja arendas tema karjääri. Aastatel 1916–1917 töötas H.D. ajakirja Egoist toimetajana. Samal ajal ilmus tema luule ajakirjades English Review ja Transatlantic Review. Esimese maailmasõja ajal elas H.D. üle oma venna surma ja lahutuse oma esimesest abikaasast, luuletajast Richard Aldingtonist. Need sündmused mõjutasid tugevalt tema hilisemat luulet. 
1930. aastatel tutvus H.D. Sigmund Freudiga ning hakkas tema patsiendiks, et mõista ja väljendada oma biseksuaalsust. 
H.D. abiellus ühe korra ja oli mitmetes heteroseksuaalsetes ja lesbilistes suhetes. Ta ei häbenenud oma seksuaalsust, mistõttu sai temast geide õiguste eest võitlevate ja feministlike liikumiste ikoon, kui tema luuletused, näidendid, kirjad ja esseed 1970. ja 1980. aastatel taasavastati.
Kruibeke

Kruibeke on peamiselt hollandikeelse elanikkonnaga vald Belgias Flandria piirkonnas Ida-Flandria provintsis.
Asulad.
Kruibeke jaguneb järgmisteks asulateks, osavaldadeks ja piirkondadeks:
Moerbeke-Waas

Moerbeke on hollandikeelne vald Belgias Flandria piirkonnas Ida-Flandria provintsis.
Asulad.
Moerbeke jaguneb järgmisteks asulateks ja piirkondadeks:
Dissotsiatsioonikonstant

Dissotsiatsioonikonstant (tähis Kd või K) on suurus, mis näitab elektrolüüdi tugevust. 
Mida väiksem on Kd väärtus (mida vähem on lahuses ioone molekulidega võrreldes), seda nõrgem on elektrolüüt. Dissotsiatsioonikonstant sõltub temperatuurist ja elektrolüüdi iseloomust, kuid ei sõltu kontsentratsioonist.
Reaktsiooni
formula_1
dissotsiatsioonikonstant leitakse valemiga:
formula_2, 
kus [A], [B] ja [AxBy] on vastavalt ainete A, B ja AxBy kontsentratsioonid.
Victor Moses

Victor Moses (sündinud 12. detsembril 1990 Kadunas) on Nigeeria jalgpallur, kes mängib ääremängijana Venemaa kõrgliiga klubis Moskva Spartak.
Karjäär.
Klubikarjäär.
Karjääri alustas Moses klubis Crystal Palace, hiljem mängis klubis Wigan Athletic. 2012. aasta suvel sõlmis ta lepingu Premier League'i klubiga Chelsea FC. Chelsea põhikoosseisus on ta mänginud hooaegadel 2012–13, 2016–17 ja 2017–18. Vahepealsetel hooaegadel on olnud laenul Liverpoolis, Stoke Citys, West Ham Unitedis, Türgi klubis Fenerbahçe, Itaalia kõrgliiga klubis Milano Inter ja Venemaa klubis Moskva Spartak.
Koondisekarjäär.
Algul mängis Moses Inglismaa U16 koondises, aga hiljem valis Nigeeria jalgpallikoondise. Nigeeriat esindas ta koondises aastatel 2012–2018.
2018. aasta maailmameistrivõistluste viimases alagrupimängus lõi ta penaltist värava Argentina vastu.
Ta esindas Nigeeriat koondises ka 2013. aasta Aafrika rahvaste karikavõistlustel ja 2014. aasta maailmameistrivõistlustel.
2018. aasta augustis teatas ta koondisekarjääri lõpetamisest.
Lõpmatu hulk

Matemaatikas nimetatakse lõpmatuks hulgaks hulka, mis on võrdvõimas mõne oma pärisalamhulgaga. 
Lõpmatud hulgad jagatakse võimsuse järgi loenduvateks (näiteks naturaalarvude hulk) või mitteloenduvateks (näiteks reaalarvude hulk) hulkadeks. Kõik hulgad, mille võimsus on suurem või võrdne naturaalarvude hulga võimsusest, on lõpmatud. Järelikult võib lõpmatu hulga defineerida kui hulga, mis on sürjektiivselt naturaalarvude hulka kujutatav.
Lõpmatuse aksioom

Lõpmatuse aksioom on hulgateooria aksioom, mis tagab vähemalt ühe lõpmatu hulga olemasolu. 
Zermelo-Fraenkeli hulgateoorias tagab lõpmatuse aksioom induktiivselt moodustatud loenduva hulga ja seeläbi ka naturaalarvude hulga olemasolu. Formaalselt saab lõpmatuse aksioomi esitada kujul:
formula_1
Louis Vuitton (firma)

Louis Vuitton Malletier (tavaliselt "Louis Vuitton" ) on prantsuse moemaja, mille asutas 1854. aastal Louis Vuitton.
Louis Vuitton on üks maailma juhtivaid moemajasid. See oli aastatel 2006–2012 maailma kõige hinnalisem moebränd, mille väärtus 2012. aastal oli 25,9 miljardit USA dollarit.
Vuittoni maine toetub eelkõige kasutatavatele materjalidele ja mustritele (näiteks malelauaruuduline Damier (1888) ja Vuittoni nimetähtedega monogramm – "Monogram Canvas"). Tänapäeval on Louis Vuittonist saanud staatuse sümbol ja maailma juhtiv luksuskaupade bränd, mille rõivaid ja aksessuaare võib osta Louis Vuittoni poodidest üle maailma. 
Samas on Louis Vuitton bränd, mida võltsitakse maailmas kõige rohkem. Ainult üle 1% Louis Vuittoni toodetest pole võltsitud. 
Modernne Louis Vuittoni firma kasutab kampaaniates palju kuulsusi ja tuntud modelle. Kõige sagedamini võib Louis Vuittoni reklaamil näha Uma Thurmani nägu, kes pidavat olema Vuittoni brändi peegelpilt. Teised modellid ja näitlejannad, keda Louis Vuitton on oma kampaaniate reklaamnäona kasutanud, on näiteks Jennifer Lopez, Scarlett Johansson, Chloe Sevigny, Christina Ricci, Gisele Bundchen, Kate Moss ja Naomi Campbell.
Versace

Gianni Versace S.p.A. (, tuntud kui Versace) on 1978. aastal Gianni Versace asutatud ettevõte ja moebränd.
Versace on maailma üks juhtivaid rahvusvahelisi moemaju. Esimene Versace "boutique" avati 1978. aastal Milanos. Kokku on 82 Versace moepoodi üle maailma. Esimene kauplus väljaspool Itaaliat avati 1991. aastal Glasgow's.
Pärast Gianni mõrva 15. juulil 1997 on tema õde Donatella Versace peadisainer ja tema vend Santo Versace tegevdirektor.
Versace on oma toodetes kasutanud naaritsa- ja kährikunahku. Versace lõpetas karusnahkade kasutamise 2018. aasta märtsis.
2025. aasta teatati, et Prada ostab Versace 1,25 miljardi euro eest.
Tony Jeffries

Tony David Pryce-Jeffries (sündinud 2. märtsil 1985 Sunderlandis Kirde-Inglismaal) on Inglismaa ja Suurbritannia endine poksija.
Jeffries sai poolraskekaalus (kuni 81 kg) 2008. aasta Pekingi olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Kenneth Eganile (Iirimaa) ja jäi edasisest medaliheitlusest välja.
Jeffries osales poolraskekaalus (kuni 81 kg) 14. maailmameistrivõistlustel (Chicago, 2007), kuid kaotas veerandfinaalis hilisemale pronksmedalivõitjale Erkebwlan Şınalïyevile (Kasahstan) ja jäi edasisest medaliheitlusest välja. 
Jeffries poksis veebruarist 2009 kuni septembrini 2011 elukutselisena ning pidas kokku 10 kohtumist, millest võitis 9 (neist 6 nokaudiga) kohtumist ja viigistas 1 kohtumise.
Oteng Oteng

Oteng Oteng (sündinud 9. jaanuaril 1990 Mookanes Keskringkonnas) on Botswana poksija.
Oteng osales kärbeskaalus (kuni 52 kg) 2012. aasta Londoni olümpiamängude poksivõistlustel, kuid kaotas oma kohtumise 1. ringis ja jäi edasisest medaliheitlusest välja. 
Oteng osales kärbeskaalus (kuni 52 kg) 16. maailmameistrivõistlustel (Bakuu, 2011), kuid kaotas 2. ringis hilisemale kuldmedalivõitjale ja maailmameistrile Miša Alojanile (Venemaa) ja jäi edasisest medaliheitlusest välja.
Ardo Sivadi

Ardo Sivadi (Anatol Sivard, Siivard 11. märts 1900 Narva – 24. mai 1966 Tallinn) oli eesti maalikunstnik.
Sündis Narvas linavabriku ametniku peres. Õppis Narva Linavabriku algkoolis, 1911–1919 Narva poeglaste gümnaasiumis, kus juba keskkooliõpilasena oli abiks kunstnik Semjonovi juures, kes täitis Narva kirikutele maalitellimusi. 1921. aasta talvel käis Narva kunsttööstuskoolis. 1922 astus Tartus kunstikooli Pallas, kus õppis vaheaegadega Konrad Mäe ja Ado Vabbe ateljeedes ning lõpetas kooli 1932. aastal.
Pärast kooli lõpetamist tegutses Sivadi vabakunstnikuna Narvas, kuni läks järgmisel aastal tööle Tallinna, kus töötas koolides joonistusõpetajana. Täiendas end 1938 KKSKV stipendiaadina Berliinis ja Pariisis.
1941. mobiliseeriti Ardo Sivadi Punaarmeesse. Mobiliseeritute laev Eestirand oli teel Leningradi, kui sai teel Soome lahes pommitabamuse. Sivadi elas laevaõnnetuse üle ja pääses pakku Prangli saarele.
Olulise osa kunstniku loomingust moodustavad linnavaated: sünnilinn Narva, Rakvere, kus ta oli töötanud joonistusõpetajana, ning Tallinn, kuhu kunstnik hiljem elama asus.
Oregoni Ülikool

Oregoni Ülikool on ülikool, mis asub Eugene'is Oregoni osariigis Ameerika Ühendriikides.
Ülikool on asutatud aastal 1876. Esimesel aastal oli seal 155 üliõpilast ning 5 õppejõudu. 1878. aastal lõpetas esimene lend viie õppijaga. 1881. aastal oleks ülikool peaaegu suletud võla tõttu, kuid võlga aitas tasuda Henry Villard. 1913. ja 1932. aastal tehti ettepanek liita ülikool Oregoni osariigi ülikooliga, kuid tulemuseta.
Lillestrøm

Lillestrøm on linn Norras Akershusi maakonnas Lillestrømi vallas.
2019. aastani kuulus linn Skedsmo valda.
Gordon Tootoosis

Gordon Tootoosis (25. oktoober 1941 – 5. juuli 2011) oli indiaani päritolu Kanada näitleja.
Steve Oedekerk

Steven Brent Oedekerk (sündinud 27. novembril 1961 Los Angeleses või Seattle'is Washingtoni osariigis) on Ameerika Ühendriikide stsenarist, režissöör ja näitleja.
Maria Bamford

Maria Elizabeth Sheldon Bamford (sündinud 3. septembril 1970 Port Huenemes) on Ameerika Ühendriikide näitleja, koomik ja stsenarist.
Ta on tuntud oma isikupärase häälekasutuse, karakteripõhise huumori ja ausa lähenemise poolest vaimse tervise teemadele. Bamfordi looming käsitleb sageli tema isiklikke kogemusi bipolaarse häire ja ärevusega, millest ta räägib avameelselt nii laval kui ka intervjuudes.
Bamford on esinenud mitmetes stand-up’i eriprogrammides ning andnud hääle paljudele tegelastele animasarjades, sealhulgas "Adventure Time", "BoJack Horseman" ja "WordGirl". Teda hinnatakse ka kriitikute poolt tunnustatud Netflixi komöödiasarja "Lady Dynamite" peaosatäitjana, mille stsenaarium põhineb osaliselt tema elulool.
Tema stiili iseloomustavad vaimukas sotsiaalne kommentaar, ootamatud häälemuutused ja absurdi piiril balansseeriv karakterikomöödia. Bamford on üks esimesi Ameerika koomikuid, kes on vaimse tervise teemasid käsitlenud oma töö lahutamatu osana.
Wendy Schaal

Wendy Joy Schaal (sündinud 2. juulil 1954 Chicagos) on Ameerika Ühendriikide näitleja.
Giovanni Ribisi

Antonino Giovanni Ribisi (sündinud 17. detsembril 1974 Los Angeleses) on Ameerika Ühendriikide näitleja.
Filmis "Reamees Ryani päästmine" mängis ta tehnik Irwin Wade'i. Filmis "Kadunud 60 sekundiga" mängis ta Kip Rainesi. Filmis "Rummipäevik" mängis ta Mobergi. 2003. aastal mängis ta filmis "Tõlkes kaduma läinud" Johni ja filmis "Külmale mäele" Juniori.
2007. aastal oli ta nomineeritud parima kõrvalosatäitja Emmyle rolli eest sarjas "Minu nimi on Earl".
Zachary Gordon

Zachary Adam Gordon (sündinud 15. veebruaril 1998) on Ameerika Ühendriikide näitleja.
CeeLo Green

CeeLo Green (õieti Thomas DeCarlo Callaway; sündinud 30. mail 1974 Atlantas) on Ameerika Ühendriikide näitleja ja muusik.
Buggenhout

Buggenhout on hollandikeelne vald Belgias Flandria piirkonnas Ida-Flandria provintsis.
Buggenhouti (Opdorp) peetakse Flandria geograafiliseks keskpunktiks. Opdorpis saavad kokku kolme provintsi – Flaami Brabandi, Antwerpeni ja Ida-Flandria provintsi piirid.
Asulad.
Buggenhout jaguneb järgmisteks osavaldadeks, asulateks ja piirkondadeks:
Haaltert

Haaltert on hollandikeelne vald Belgias Flandria piirkonnas Ida-Flandria provintsis.
Valla territooriumil asub osaliselt 205 hektari suurune Den Dotteri looduskaitseala.
Asulad.
1977. aasta haldusreformi järel jaguneb Haaltert järgmisteks osavaldadeks, asulateks ja piirkondadeks:
Niall MacCormick

Niall MacCormick on Briti filmi- ja telerežissöör. Tema käe all on valminud näiteks draamakomöödiad "" ja Albatross, Briti seriaali "Wallander teine täispikk episood "Firewall" ning "The Song of Lunch" (peaosades Alan Rickman ja Emma Thompson); kõik need tehti BBC Televisioni tarbeks.
MacCormick on kandideerinud 2009. aastal BAFTA teleauhinnale parima režissööri kategoorias filmiga "Margaret Thatcher: The Long Walk to Finchley" ning 2011. aastal RTS-i teleauhinnale parima draama kategoorias filmiga "The Song of Lunch".
Albatross (film)

"Albatross" on 2011. aastal valminud Briti draamakomöödiafilm, mille režissöör on Niall MacCormick ja stsenarist Tamzin Rafn. Filmis mängivad Sebastian Koch, Julia Ormond, Felicity Jones ja Jessica Brown Findlay. 
Film keskendub teismelisele algajale kirjanikule, kes satub Inglismaa lõunarannikul elava probleemse pere igapäevaelu keskele. "Albatross" on metafoor alatise pääsmatu taaga kohta.
Kogu teos filmiti Mani saarel, seda toetas kohalik omavalitsus. "Albatross" oli MacCormicki esimene täispikk film, varem oli ta lavastanud telefilme. Debütant oli ka "Albatrossis" stsenarist Tamzin Rafn, kes tugines stsenaariumi kirjutades omaenda teismeliseea kogemustele.
"Albatross" esilinastus Edinburghi rahvusvahelisel filmifestivalil 2011. aasta juunis. Suurbritanniasse jõudis see 14. oktoobril 2011. Ehkki film on pälvinud mitmesuguseid hinnanguid, on kriitikud üsna üksmeelselt kiitnud Jessica Brown Findlay osatäitmist.
Film kandideeris kahes kategoorias Briti sõltumatutele filmiauhindadele (paljutõotavaim uustulnuk – Jessica Brown Findlay; parim kõrvalosatäitjanna – Felicity Jones) ja ühes kategooria Evening Standardi Briti filmiauhinnale (paljutõotavaim uustulnuk – Jessica Brown Findlay).
Jessica Brown Findlay

Jessica Brown Findlay (sündinud 14. septembril 1989) on Inglise filminäitleja. Tema osatäitmistest on tuntumad leedi Sybil Crawley telekanali ITV seriaalis "Downton Abbey" ja Emelia Conan-Doyle Briti draamakomöödias "Albatross".
Kyeema Spirit

Kyeema Spirit on Bahama tanker, mis ehitati Samsung Heavy Industries Co. Ltd. laevatehases Geojes Lõuna-Koreas 1999. aastal. Bahama lipu all sõitev laev kuulub laevakompaniile Kyeema Spirit Holding L.C.C. ja seda käitab alates 2012. aastast Suurbritannia Teekay Shipping (Glasgow) Limited. Selle sõsarlaevad on Kiowa Spirit ja Koa Spirit. 
Ajalugu.
Kiil pandi laevale tehasenumbriga 1236 Samsung Heavy Industries Co. Ltd. laevatehases Kojes Lõuna-Koreas 4. jaanuaril 1999 ning 3. aprillil 1999 lasti laev vette. 7. juunil 1999 võeti laev kasutusele. 
Tehnilised andmed.
Kyeema Spirit on 253,0 m pikk ja 44,2 m lai, süvisega 14,619 m ja kogumahutavusega 62 619. Kyeema Spiritil on üks kuuesilindriline diiselmootor MAN-B&amp;W/Samsung (6S60MC-C), mille koguvõimsus on 12,062 MW, laeva kiirus on 14,6 sõlme.
Juhtumid.
Esmaspäeval, 24. septembril 2012, kell 6.55 sõitis ilma lootsi ja lastita Kyeema Spirit pärast asukoha vahetamiseks ankru tõstmist Läänemeres Aegna saarest idas madalikule. Õnnetuskoha koordinaadid on . Laeva pardal oli 24 inimest. Päästeoperatsioonis osalesid piirivalvelaev PVL-101 Kindral Kurvits ja kolm puksiiri: Calypso, H. Kanter ja Castor. Teisipäeval, 25. septembril 2012, kell 13.38 tõmmati tanker madalikult lahti ja pukseeriti ankrukohale. Lahtitõmbamisel osales ka üks Soome vedur-tõukurlaev Artemis (IMO-nr. 7927934). Kyeema Spirit remonditi laevatehases Naantalis Soomes.
Johan Månsson (kartograaf)

Johan Månsson (surnud 1659) oli Rootsi admiraliteedi kapten ja 1643. aastast vanemtüürimees, kes vastutas riigi lootside väljaõppe eest.
1644. aastal avaldas Månsson navigatsioonikäsiraamatu "En Sjöbok om Sjöfarten i Östersjön" ("Läänemere meresõidu käsiraamat"). Raamat oli eelkäijaist oluliselt parem ja nii üksikasjalik, et jäi 150 aastaks Läänemerd sõitvate meremeeste tähtsaimaks abivahendiks. Mõne aasta pärast avaldas Månsson kaardi, mis oli üks Rootsi esimesi kaarte, tuntud pealkirjaga "Passcort öfwer Östersiöön" ehk "Johan Månssoni merekaart". Kaart oli pühendatud kuninganna Kristiinale, kuid suure mõõtkava tõttu oli sellest meresõidul vähe abi. 
Månsson oli esimene, kes kirjeldas mõningaid Eestis asuvaid paiku, näiteks Kesselaidu.
Johan Månsson (Natt och Dag)

Johan Månsson (u 1470 – 1520) oli Natt och Dagi ("Päeva ja öö") aadlisuguvõssa kuuluv Rootsi riigitegelane, rüütel ja riiginõukogu liige, Göksholmi ja Brokindi maaisand, kes tapeti Stockholmi veresaunas.
Månsson oli Måns Bengtssoni (Natt och Dagi suguvõsast) ja Ermegard Fickesdotter Bülowi poeg. Sturede toetajana määrati Johan Månsson 1501. aastal kuninga salanõukokku ja 1510. aastal kuberneriks Kalmari kindlusse, mida ta kaitses taanlaste eest. Teine abielu oli tal Anna Eriksdotteriga (Bielke suguvõsast), 1514. aastal sündis nende poeg Måns Johansson.
Stockholmi veresaun

Stockholmi veresaun (rootsi keeles "Stockholms blodbad", taani keeles "Det Stockholmske Blodbad") oli Taani kuninga Christian II vägede eduka sissetungi mõjul alanud sündmusteahel, mis toimus 7.–9. novembril 1520, kulmineerudes 8. novembril, mil 80–90 inimest – peamiselt Sturesid toetanud aadlikud ja vaimulikud – hukati, ehkki kuningas Christian oli lubanud üldist amnestiat.
Josh Flitter

Josh (õieti Joshua Alexander) Flitter (sündinud 25. augustil 1994) on Ameerika Ühendriikide näitleja.